  Виталий Пронин Дэбес палъёс туэ шумпото биологиен но химиен дышетӥсьсы Вера Кожевникова понна. Вера Вячеславовна 30 арлэсь кема дышетэ Зар-Медло школаын. Удмурт кун университетысь биологияя но химияя факультетэз йылпумъяса, егит специалист бертӥз вордскем гуртаз. Со дырысен вань мылкыдзэ но быгатонлыксэ сӥзиз нылпиослы.Вера Вячеславовна - районысь огез устоез но кужмоез дышетӥсь, пусъе ёрос администрациысь дышетонъя управленилэн кивалтӥсез Елена Васильева. Зар-Медлоысь педагог уката висъяське наукая эскеронъёс ортчытэменыз. Таӵе ужъёсыныз дышетӥсь пиналъёсызлы бадӟым инвисъёс усьтэ.Вера Вячеславовна ӟеч кусып тупатӥз Зар-Медлоысь Калинин нимо эштосэн. Нылпиосын ӵош дышетӥсь эскере татысь йӧл продукциез, пудо вордонэз, чечыез. Бӧрысь быдэстэм ужзы сярысь вераны быгато ёрос но республика вожвылъяськонъёсын, Москваысь конференциосын. Нылпиос татысь вормонъёсын берто.Дано дышетӥсь будэтӥз куинь пи, пичиез али армиын. Вера Вячеславовналэн визьнодан удысын тыршемез пусъемын Россиысь огъя дышетон удысысь дано ужась нимын. Зар-Медло школаын та дырозь республикалэн Данъян пул вылаз шедьылэм дышетӥсьёссы ӧй на вал. Соин туж шумпотӥськом но данъяськиськом, шуэ школалэн директорез Людмила Владыкина.Елена Скворцова. Теги: Адемкарымон Дэбес  